สคร.ไฟแดงไม่ผ่านแผนฟื้นฟูธนาคารอิสลาม
ไอแบงก์ จ่อสอบตกไม่ผ่านประเมินแผนฟื้นฟู ด้านเอสเอ็มอี แบงก์สอบผ่าน คลังเตรียมเพิ่มทุนให้
23 มี.ค. 2558

โดย...กนกวรรณ บุญประเสริฐ
ไอแบงก์ จ่อสอบตกไม่ผ่านประเมินแผนฟื้นฟู ด้านเอสเอ็มอี แบงก์สอบผ่าน คลังเตรียมเพิ่มทุนให้
แหล่งข่าวจากกระทรวงการคลัง เปิดเผยว่า สำนักงานคณะกรรมการนโยบายรัฐวิสาหกิจ (สคร.) ได้ทำการประเมินผลการดำเนินการของธนาคารอิสลามแห่งประเทศไทย (ไอแบงก์) ตามแผนฟื้นฟูในรอบ 3 เดือนแรกของปี หรือภายในสิ้นรอบเดือน มี.ค.นี้ พบว่าธนาคารไม่สามารถทำตามเป้าหมายของแผนฟื้นฟูที่ตั้งไว้ ทั้งเรื่องการลดหนี้เสีย หรือเอ็นพีแอล จากสิ้นปี 2557 มีอยู่ประมาณ 5 หมื่นล้านบาท แต่จะเพิ่มขึ้นเป็น 5.7 หมื่นล้านบาท มากกว่า 50% ของสินเชื่อคงค้าง ซึ่งที่หนี้เสียเพิ่มเป็นรายใหญ่และไม่ใช่ลูกค้าอิสลาม
นอกจากนี้ การปล่อยสินเชื่อใหม่ก็ไม่สามารถทำได้ โดยเฉพาะการปล่อยสินเชื่อให้กับรายย่อยที่เป็นลูกค้าอิสลาม ก็อยู่ในช่วงของการทำแผนเท่านั้น รวมถึงการแก้ไขการบริหารภายในยังล่าช้า รวมถึงการดำเนินการเอาผิดกับผู้ที่เกี่ยวข้องกับการทำให้แบงก์เสียหาย ก็ยังไม่สามารถดำเนินการเอาผิดกับใครได้
“การประเมินผลการฟื้นฟูของไอแบงก์ถือว่าสอบตก ซึ่งกระทรวงการคลังจะต้องรายงานให้ซูเปอร์บอร์ดทราบ ว่าจะให้ดำเนินการอย่างไรต่อไป เพราะที่ผ่านมาทางซูเปอร์บอร์ดยังไม่เคยอนุมัติแผนฟื้นฟูของไอแบงก์ เพียงแต่ให้ไปฟื้นฟูกิจการและลองประเมินผล 3 เดือน ว่าทำได้หรือไม่ ซึ่งการที่หนี้เสียเพิ่มขึ้นให้เพิ่มทุนอีก 1.5 หมื่นล้านบาท ตามที่ธนาคารขอมาตามแผนฟื้นฟูก็ไม่พอ” แหล่งข่าวจากกระทรวงการคลัง เปิดเผย
สำหรับการประเมินผลของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ถือว่าทำได้ดีตามที่ตั้งเป้าไว้ในแผนฟื้นฟู แม้ว่าการลดหนี้เสียยังทำได้ไม่มากจากสิ้นปี 2557 อยู่ที่ 3.3 หมื่นล้านบาท และปัจจุบันอยู่ที่ 3.2 หมื่นล้านบาท แต่แผนการบริหารแก้ไขหนี้เสียมีความชัดเจน และเริ่มมีการปฏิบัติอย่างเป็นรูปธรรม คาดว่าภายในสิ้นปีนี้หนี้เสียจะลดลงอีกมาก
นอกจากนี้ เอสเอ็มอีแบงก์ยังมีการแก้ไขปัญหาการบริหารภายใน มีการตั้งกรรมการผู้จัดการมาทำงานเต็มเวลา มีการดำเนินการเอาผิดกับผู้ที่ทำให้ธนาคารเสียหาย มีทั้งอดีตกรรมการผู้จัดการ เจ้าหน้าที่ รวมถึงลูกค้า ทำให้กระทรวงการคลังมั่นใจว่าเอสเอ็มอีแบงก์สามารถฟื้นฟูได้ดี จากแบงก์ที่ตอนแรกฐานะย่ำแย่กว่าไอแบงก์ แต่ตอนนี้ฐานะดีกว่าไอแบงก์มาก โดยกระทรวงการคลังอยู่ระหว่างเสนอให้ สมหมาย ภาษี รมว.คลัง อนุมัติจ่ายเงินเพิ่มทุนให้เอสเอ็มอีแบงก์ 2,000 ล้านบาท ในเร็วๆ นี้
สำหรับรายชื่อผู้สมัครชิงตำแหน่งกรรมการผู้จัดการธนาคารอิสลามฯ มี 5 ราย ได้แก่
1.กูมัจดี ยามิรูเด็ง ปัจจุบันเป็นผู้ช่วยอธิการบดีมหาวิทยาลัยราชภัฏยะลา มีความรู้และศึกษาด้าน Islamic Finance และเป็นที่ปรึกษาสหกรณ์อิสลามหลายแห่ง
2.นภศูล รามบุตร อดีตมือขวา บุญทักษ์ หวังเจริญ ประธานเจ้าหน้าที่ธนาคารทหารไทย ลาออกจากธนาคารทหารไทยเมื่อปี 2556 และหันมาร่วมจัดตั้งสหกรณ์โคเนื้อที่ใช้ระบบอิสลามมาบริหาร
3.พรนิภา หาชัยภูมิ กรรมการผู้จัดการบรรษัทตลาดรองสินเชื่อที่อยู่อาศัย หรือ บตท. ซึ่งนับถือศาสนาอิสลาม และประสบการณ์ทำงานด้านการเงิน เคยอยู่ไอเอฟซีที และมีคณะกรรมการซาริฮะห์ และกระทรวงการคลังให้การสนับสนุน
สำหรับคนในที่สมัครมี 2 คน คือ รักษ์ วรกิจโภคาทร รองกรรมการผู้จัดการไอแบงก์ ซึ่งเคยเป็นลูกน้องเก่าของ ธีรศักดิ์ สุวรรณยศ อดีตผู้จัดการธนาคาร
และครรชิต สิงห์สุวรรณ์ รองกรรมการผู้จัดการไอแบงก์ ซึ่งขณะนี้อยู่ระหว่างการถูกคณะกรรมการสอบทุจริต ในช่วงที่รักษาการกรรมการผู้จัดการ ซึ่งคาดว่าคนที่น่าจะได้รับการคัดเลือกให้เป็นกรรมการผู้จัดการไอแบงก์คนใหม่ จะมาจากคนนอกมากกว่า